
Betegtájékoztató: Információk a felhasználó számára
Neomagnol 1000 mg tabletta

klorogén-szeszkvihidrát 

Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa, vagy gyógyszerésze által elmondottaknak megfelelően alkalmazza.
· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További információkért vagy tanácsért forduljon gyógyszerészéhez.

· Ha Önnél bármilyen mellékhatás jelentkezik, tájékoztassa kezelőorvosát, vagy gyógyszerészét.
· Ez a betegtájékoztatóban fel nem sorolt bármely lehetséges mellékhatásra is vonatkozik. Lásd 4. pont.

A betegtájékoztató tartalma:

1. Milyen típusú gyógyszer a Neomagnol 1000 mg tabletta és milyen esetekben alkalmazható?

2. Tudnivalók a Neomagnol 1000 mg tabletta alkalmazása előtt

3.
Hogyan kell alkalmazni a Neomagnol 1000 mg tablettát?

4.
Lehetséges mellékhatások

5.
Hogyan kell az Neomagnol 1000 mg tablettát tárolni?

6.
A csomagolás tartalma és egyéb információk

1. Milyen típusú gyógyszer a Neomagnol 1000 mg tabletta és milyen esetekben alkalmazható?
A Neomagnol 1000 mg tabletta - vízben feloldva higiénés kézfertőtlenítés, fogászati gyökérkezelés, kis felületű sebek, gyümölcs, mosható textíliák, rozsdamentes fémtárgyak, gumi-, műanyag tárgyak, orvosi kézi-eszközök, evőeszközök, konyhaedények, mosható bútorok, berendezési tárgyak, fésűk, kefék, borotválkozási eszközök, gumi-, műanyag gyermekjátékok, WC-, mosdókagylók, kádak, váladékgyűjtő edények és ivóvíz fertőtlenítésére szolgál. 

2. Tudnivalók aNeomagnol 1000 mg tabletta alkalmazása előtt

Ne alkalmazza a Neomagnol 1000 mg tablettát
A Neomagnol 1000 mg tabletta nem alkalmazható a hatóanyagokkal vagy a készítmény bármely összetevőjével szembeni túlérzékenység esetén. 

A tablettát bevenni nem szabad, mert mérgezést okoz!

A szert a gyermekek elől gondosan el kell zárni! 

A Neomagnol 1000 mg tabletta fokozott elővigyázatossággal alkalmazható

Tájékoztassa orvosát, ha Önnél ismert gyógyszer vagy egyéb allergia.

Az alkalmazás ideje alatt szedett egyéb gyógyszerek

Erre vonatkozóan adat nem áll rendelkezésre.

Terhesség és szoptatás

A Neomagnol 1000 mg tabletta külsőleg biztonságosan alkalmazható a terhesség és a szoptatás során. 
Rákkeltő tulajdonságára vonatkozóan humán adat nem áll rendelkezésre. 

A készítmény hatásai a gépjárművezetéshez és a gépek kezeléséhez szükséges képességekre

A készítmény nem befolyásolja a gépjárművezetéshez és a gépek kezeléséhez szükséges képességeket.

3. Hogyan kell alkalmazni a Neomagnol 1000 mg tablettát?

Higiénés kézfertőtlenítésre: 1-2 tablettát 1 liter vízben feloldani, a szennyezett kezet először ebben kell 1-3 percig áztatni, majd szappannal kézmosást végezni.

Evőeszközök, ivóedényzet, konyhaedényzet fertőtlenítésére: 10 tablettát 1 liter vízben feloldani, a fertőtlenítendő eszközöket 1-2 óráig áztatni, utána tiszta vízben öblíteni.

Fertőző betegek mosható textíliái (fehérnemű, ágynemű) fertőtlenítésére: 10 vagy 20 tablettát 1 liter vízben feloldani, ebben az oldatban 2 órán át kell a ruhát áztatni, majd alaposan kiöblíteni. Az oldat a fehérneműben foltot nem hagy és azt nem rongálja.

Gumi-, műanyag tárgyak, fésű, kefe, borotválkozási eszközök, gumi-, műanyag gyermekjátékok fertőtlenítésére: 20 tablettát 1 liter vízben feloldani és a tárgyakat 1-2 óráig áztatni. Fodrászüzletben használatos eszközök tisztántartására és fertőtlenítésére készített oldat naponkénti cseréje szükséges. 

WC-, mosdókagylók, kádak, váladék gyűjtőedényzet fertőtlenítésére: 50 tablettát 1 liter vízben oldani. Az oldatot 1-2 órán át nem szabad a tárgyakról leöblíteni. 

Ivóvíz fertőtlenítésére: 10 literenként 2 tablettát kell feloldani a fertőzött vízben, időnként össze kell keverni és legalább 2 óra időtartamig állni hagyni. Ennek eltelte után a víz fogyasztható!

Gyümölcs fertőtlenítésére: 2 tablettát 10 liter vízben feloldani, a gyümölcsöt 1/2-1 órán keresztül ebben kell áztatni. Tiszta vizes leöblítés után a gyümölcs fogyasztható!

Mi történik, ha véletlenül lenyeli a tablettát

A lenyelt tablettából a gyomorsósav hatására klórgáz keletkezik, amely mérgezést okoz! 

Nagy adag bevétele gégeduzzanatot, tüdővizenyőt és ritkán a keringés összeomlását is eredményezheti. 

Lenyelését követően a tápcsatornában általában jelentős maró hatás érvényesül, melyet szűkület kialakulása követhet. Gyakori a hányás a hipoklorit lenyelését vagy kloramin vagy klórgáz belégzését követően. Nagy mennyiség lenyelése estén vérhányás előfordulhat. 

Nagy mennyiségű tabletta lenyelése vagy belégzése életveszélyes is lehet, ezért azonnal forduljon orvoshoz!

4. 
Lehetséges mellékhatások
A Neomagnol 1000 mg tabletta alkalmazásakor a kloramin, klór és nátrium-hipoklorit okozhatnak panaszokat. A kloramin az alábbi reakciókat válthatja ki:

· szemirritációt, könnyezést, 
· szemhéjduzzanatot, 
· tünetmentes szaruhártya-duzzanatot, 
· a szaruhártya kimaródását okozhatja. 
Mind bőrirritáció, mind allergiás bőrreakció előfordulhat.

Gyökérkezelés során a nátrium-hipoklorit gyökércsúcson túli injektálása az ideg blokkolását eredményezheti.

A kloramin- és a klórgáz belégzése:

· köhögést, 
· fuldoklást és légzési nehézséget, 
· nagymérvű belégzése vegyi tüdőgyulladást, 
· tüdővizenyőt és a légzés összeomlását is eredményezheti. 
Ha a gázok jelentős tüdőkárosodást okoznak, a beteg aluszékonnyá válhat, de kóma ritkán fordul elő.  Klórgáz belégzése esetén légmell előfordult már. A gázok kismértékű belégzése kezelést nem igényel. 

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. 

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.
5. 
Hogyan kell a Neomagnol 1000 mg tablettát tárolni?

Legfeljebb 25 °C-on, száraz helyen tartandó.

A gyógyszer gyermekektől elzárva tartandó!

A dobozon feltüntetett lejárati idő (Felhasználható: ) után ne alkalmazza a Neomagnol 1000 mg tablettát.

6. 
A csomagolás tartalma és egyéb információk 
Mit tartalmaz a Neomagnol 1000 mg tabletta?
· A készítmény hatóanyaga: 1000 mg klorogén-szeszkvihidrát tablettánként.

· Egyéb összetevők: vízmentes kolloid szilícium-dioxid, karmellóz-nátrium, burgonyakeményítő.

Milyen a Neomagnol 1000 mg tabletta külleme és mit tartalmaz a csomagolás?
Küllem: fehér vagy csaknem fehér, lapos, kerek, klórszagú, metszett élű tabletta, amely egyik oldalán mélynyomású „+” jelzéssel van ellátva.

Csomagolás: 10 db, illetve 150 db tabletta.

A forgalomba hozatali engedély jogosultja és a gyártó
Parma Produkt Kft.

1145 Budapest, 
Uzsoki u. 36/a.
Magyarország
OGYI-T- 11705/01
(10 db)
OGYI-T- 11705/02
(150 db)

